DOLOŽKA VYBRANÝCH VPLYVOV

 
A.1. Názov materiálu: 

Návrh zákona o Rodinašekoch – kompenzácii  daňového bonusu na dieťa a o zmene a doplnení niektorých zákonov.

A.2. Vplyvy:
 
	 
	Pozitívne
	Žiadne
	Negatívne

	1. Vplyvy na rozpočet verejnej správy
	
	X
	

	2. Vplyvy na podnikateľské prostredie
	
	
	X

	3. Sociálne vplyvy
	X
	
	

	– vplyvy na hospodárenie obyvateľstva,
	X
	
	

	– sociálnu exklúziu,
	X
	
	

	– rovnosť príležitostí a rodovú rovnosť a vplyvy na zamestnanosť
	
	X
	

	4. Vplyvy na životné prostredie
	
	X
	

	5. Vplyvy na informatizáciu spoločnosti
	
	X
	

	6. Vplyvy na manželstvo, rodičovstvo a rodinu
	X
	
	

	7. Vplyvy na služby verejnej správy pre občana
	X
	
	


 
A.3. Poznámky

Vplyvy na rozpočet verejnej správy
Prijatie návrhu zákona nebude mať pozitívny ani negatívny vplyv na rozpočet verejnej správy, keďže výdavky na poskytovanie preplatkov na kompenzáciu daňového bonusu na dieťa budú v plnom rozsahu kryté účelovo viazaným výnosom z dane z mimoriadnych ziskov, ktorá sa zavádza ako dočasný nástroj zdanenia nadmerných ziskov právnických osôb pôsobiacich vo vybraných odvetviach na obdobie rokov 2026 až 2028. Výnos z dane z mimoriadnych ziskov bude predstavovať viazaný príjem štátneho rozpočtu účelovo určený na financovanie preplatku na kompenzáciu daňového bonusu na dieťa.
Vplyvy na podnikateľské prostredie
Návrh zákona bude mať negatívny vplyv na podnikateľské prostredie, a to v dôsledku zavedenia dane z mimoriadnych ziskov, ktorá predstavuje dodatočnú daňovú záťaž pre dotknuté právnické osoby pôsobiace vo vybraných odvetviach. Daň z mimoriadnych ziskov sa bude vzťahovať na daňovníkov dane z príjmov právnických osôb dosahujúcich rozhodné príjmy z činností v oblasti ťažby uhlia, ropy a zemného plynu, výroby koksu a rafinovaných ropných produktov, výroby a rozvodu elektrickej energie, výroby a rozvodu plynu, veľkoobchodu s palivami, potrubnej dopravy plynu a ropy, ako aj finančných služieb vrátane bánk. Sadzba dane z mimoriadnych ziskov sa navrhuje vo výške 50 % z osobitného základu dane z mimoriadnych ziskov. Daň z mimoriadnych ziskov sa uplatňuje na dočasné obdobie rokov 2026 až 2028.
Sociálne vplyvy
Návrh zákona bude mať pozitívny vplyv na hospodárenie obyvateľstva, pretože kompenzáciou zníženého daňového bonusu sa čiastočne obnoví disponibilný príjem rodín s nezaopatrenými deťmi. Tieto rodiny tak získajú dodatočné finančné prostriedky, ktoré im umožnia lepšie pokryť bežné životné náklady. Zvýšenie disponibilného príjmu domácností sa môže prejaviť aj v oblasti spotreby, keďže rodiny s nižšími príjmami spravidla vynakladajú väčšiu časť svojich príjmov na základné potreby. Zároveň sa pozitívne ovplyvní oblasť sociálnej inklúzie, keďže posilnenie príjmovej situácie týchto rodín zníži riziko ich sociálneho vylúčenia a prispeje k udržaniu ich plnohodnotného zapojenia do spoločenského života. Predchádzanie prehlbovaniu príjmovej nerovnosti medzi rodinami s deťmi a bezdetnou populáciou je dôležitým nástrojom na zachovanie sociálnej súdržnosti a predchádzanie vzniku nových skupín ohrozených chudobou.
Vplyv na manželstvo, rodičovstvo a rodinu
Kompenzácia zníženého daňového bonusu prispeje k stabilizácii finančnej situácie rodín s nezaopatrenými deťmi, čím sa zmiernia nepriaznivé dôsledky konsolidačných opatrení na ich každodenný život. Zlepšenie ekonomických podmienok v domácnostiach vytvára predpoklady pre kvalitnejšie rodinné prostredie, znižuje napätie vyplývajúce z finančnej neistoty a podporuje podmienky pre riadnu starostlivosť o deti a ich výchovu. Finančná stabilita rodiny je jedným z kľúčových faktorov ovplyvňujúcich rozhodovanie o rodičovstve, a preto možno očakávať, že navrhované opatrenie bude mať pozitívny vplyv aj na demografický vývoj. 
Vplyvy na služby verejnej správy pre občana
Návrh zákona bude mať pozitívny vplyv na služby verejnej správy pre občana. Preplatky na kompenzáciu daňového bonusu na dieťa sa budú poskytovať automaticky, bez potreby podania osobitnej žiadosti zo strany oprávnenej osoby. Tento mechanizmus zníži administratívnu záťaž občanov a zjednoduší ich prístup k nárokovateľnému plneniu, čím sa zvýši kvalita a dostupnosť služieb verejnej správy. Automatické poskytovanie preplatkov zároveň eliminuje riziko, že oprávnené osoby v dôsledku nedostatočnej informovanosti alebo zložitosti administratívneho procesu o kompenzáciu nepožiadajú a prídu tak o finančné prostriedky, na ktoré majú nárok. 
A.4. Alternatívne riešenia
Nepredkladajú sa.

A.5. Stanovisko gestorov
Návrh zákona bol zaslaný na vyjadrenie Ministerstvu financií Slovenskej republiky súčasne s jeho predložením do Národnej rady Slovenskej republiky.

